የውጭ ጉዳይ ሚኒስትሮቹ መንግሥትን ብቻ አነጋግረው በመመለሳቸው ሰማያዊ ፓርቲ ማዘኑን አስታወቀ
ባለፈው ሳምንት ኢትዮጵያን የጎበኙ የአሜሪን፣ የሩሲያና የተባበሩት ዓረብ ኤምሬቶች የውጭ ጉዳይ ሚኒስትሮች በኢትዮጵያ ውስጥ በነበራቸው ቆይታ ከመንግሥት ጋር ብቻ ተነጋግረው መመለሳቸው፣ በእጅጉ እንዳሳዘነው ሰማያዊ ፓርቲ አስታወቀ፡፡፡ ፓርቲው ይህን ያስታወቀው ማክሰኞ መጋቢት 4 ቀን 2010 ዓ.ም. ከሊፋ ሕንፃ በሚገኘው ጽሕፈት ቤቱ ወቅታዊ ጉዳዮችን አስመልክቶ፣ ‹‹በአስቸኳይ ጊዜ አዋጅ ስም በአገርና በሕዝብ ላይ የሚደርሰው በደል ይቁም›› በሚል ርዕስ ለአገር ውስጥና ለዓለም አቀፍ የመገናኛ ብዙኃን መግለጫ ሲሰጥ ነው፡፡ኢትዮጵያ በምሥራቅ አፍሪካ ስትራቴጂካዊ ቦታ ላይ የምትገኝ መሆኑ ዕሙን ነው በማለት የገለጸው የፓርቲው መግለጫ፣ ‹‹ሆኖም ግን ሦስቱ የውጭ ጉዳይ ሚኒስትሮች በነበራቸው ቆይታ የኢትዮጵያን ጉዳይ የገዥው ፓርቲ ጉዳይ ብቻ አድርገው ተነጋግረው ማለፋቸው በእጅግ አሳዝኖናል፤›› በማለት ተቃውሞውን አሰምቷል፡፡ ‹‹ኢትዮጵያ ያለችበት ሥጋት ኃላፊነት ከማይሰማው ገዥው ፓርቲ ይልቅ በጥልቀት የኢትዮጵያን ሕዝብ ያሳስበዋል፡፡ ገዥው ፓርቲ ለዘመናት በኢትዮጵያውያን ጫንቃ ላይ ያሳረፈውን የመከራ መርግ በቃኝ ወደሚልበት ምዕራፍ መሸጋገሩን፣ የእነዚህ አገሮች ከፍተኛ የሥራ ኃላፊዎች የአገራችንን ሁኔታ አለመረዳት ወይም በኢትዮጵያ ሕዝብ የነፃነትና የፍትሕ ጥያቄ ላይ ውኃ እንደመቸለስ መሆኑን ያሳያል፤›› በማለት ፓርቲው አስታውቋል፡፡ ‹‹ሰማያዊ ፓርቲ ማንኛውም በኢትዮጵያ ሰላም እንዲሰፍን የሚፈልግ አካል የሚያደርገውን አስተዋጽኦና ድጋፍ በእጅጉ የሚያከብርና የሚያደንቅ ቢሆንም፣ በውስጥ ጉዳያችን የሚደረግ ጣልቃ ገብነትትን ግን በፍፁም አይቀበልም፤›› በማለት አክሎ ገልጿል፡፡ የአስቸኳይ ጊዜ አዋጁን በተመለከተም ፓርቲው የሕዝብ ተወካዮች ምክር ቤት አዋጁን ሲያፀድቀው ጀምሮ፣ አግባብነት የሌለውና አሁን በአገሪቱ የተጠረውን ችግር ይበልጥ ከማባባስ በዘለለ አንድም ፋይዳ የለውም በማለት አቋሙን ገልጾ እንደነበር አስታውሶ፣ አሁንም ቢሆን ፓርቲው አቋሙ ይህ መሆኑን በመግለጫው ወቅት አስታውቋል፡፡‹‹በተለያዩ የአገሪቱ ክፍሎች መንግሥት እያከናወነ ያለውን ትጥቅን በጉልበት ማስፈታት በፅኑ እንቃወማለን፤›› በማለት አስታውቋል፡፡ ‹‹እስከዛሬ ድረስ ኢትዮጵያውያን በኖሩበት ዘመን ሁሉ ያለ መሣሪያ የኖረ ኢትዮጵያዊ ማግኘት አይቻልም፡፡ ሕዝቡ መሣሪያውን ይዞ የአካባቢውን ፀጥታ ሲጠብቅ ነው የኖረው፡፡ ከዚህ ቀደም ከደቡብ ሱዳን የመጡት የሙርሌ ጎሳ አባላት ያን ያህል ሕፃናትና ከብቶች የዘረፉትና የገደሉት እኮ፣ የአካባቢው ማኅበረሰብ ትጥቅ መፍታቱ በፈጠረው ክፍተት ነው፡፡ ስለዚህ በሕጋዊ መንገድ እስከታጠቁ ድረስ አገርን የሚጠብቁ አለኝታዎች ናቸው፤›› በማለት የፓርቲው ሕዝብ ግንኙነት ኃላፊ አቶ አበበ አካሉ በጉዳዩ ላይ ተጨማሪ ማብራሪያ ለሪፖርተር ሰጥተዋል፡፡ ‹‹የአገሪቱ የመከላከያ ሠራዊት በአስቸኳይ ጊዜ አዋጁ ሽፋን በኦሮሚያ ክልል በቦረና ዞን በሞያሌ ከተማ ያጠፋው የንፁኃን ዜጎች ሕይወት በይቅርታ የሚታለፍ ብቻ ሳይሆን፣ ይህ ኢሰብዓዊ የሆነ የግድያ ወንጀል እንዲፈጸም ያዘዙና ታዝዘው ግድያውን የፈጸሙ የሠራዊቱ አባላትና አዛዦች ለሕዝብ ግልጽ በሆነ መንገድ በፍርድ ተጠያቂ እንዲሆኑ አጥብቀን እንጠይቃለን፤›› በማለት ጥያቄውን አቅርቧል፡፡ 